ગૂફાની બહાર આવેલાં બાળકોનાં સ્ટ્રેચર અટકાવી તેમની સાથે બાયોપિકના કરાર પર સહી કરાવી લેવા બોલિવૂડના પ્રોડ્યુસરોએ પડાપડી કરી હતી. એકાદ બાળકે તો ઓક્સિજન માસ્ક કાઢી માંડ માંડ શ્વાસ લેતાં કહ્યું પણ ખરું કે ‘હજુ તો મારી ઉંમર નાની છે. આટલી ઉંમરમાં આ ગૂફામાં ફસાવા સિવાય મારી જિંદગીમાં બીજું કાંઇ છે જ નહીં તો તમે મારી બાયોપિકમાં બતાવશો શું ? ’’ પેલા પ્રોડ્યુસરે હસતાં હસતાં કહ્યું, ‘‘તું ચિંતા ના કર. આપણે ત્યાં બાયોપિકના નામે ગમે તે બતાવી દેવાનો અને ગમે તે છૂપાવી દેવાનો રિવાજ છે. જો તારી બાયોપિકમાં અમે એવું લાવશું કે તારે સ્કૂલમાં જ કોઇ છોકરી સાથે બચપણનો પ્રેમ હતો. આટલા દિવસ એનો ફોટો સ્ક્રિન સેવર તરીકે મોબાઇલ પર રાખીને જ તે ગૂફામાં તારો શ્વાસ ટકાવી રાખ્યો હતો. તને બચાવવા માટે બચાવ ટૂકડીઓ તો પછી પહોંચી પણ એ પહેલાં એ છોકરી કોઇ રીતે ગૂફામાં જવાનો બીજો કોઇ માર્ગ શોધીને પહોંચી ગઇ હતી અને તમે લોકો બાકીના બાળકોથી વિખૂટાં પડી ગયાં હતાં અને જાતે બહાર નીકળવાનો રસ્તો શોધીને સંઘર્ષ કરીને બહાર આવ્યાં હતાં. તારી ગર્લફ્રેન્ડ માટે પહેલેથી ક્રશ ધરાવતા બીજા એક બાળકે તમારા બહાર નીકળવાના માર્ગમાં બહુ બાધાઓ ઉત્પન કરી હતી. પરંતુ તમે બંને ફાઇટ આપીને કોઇપણ રીતે જીવ બચાવીને બહાર આવ્યાં હતાં. પોતાની થનારી પુત્રવધૂનાં આ પરાક્રમથી તારાં માતાપિતા એવાં ભાવવિભોર થઇ ગયાં છે કે હવે હોસ્પિટલના ખાટલે જ તમારી બંનેની સગાઈની વિધિ કરવાનું એમણે નક્કી કરી દીધું છે. જો અમે તમે લોકો ગૂફામાં ગયા એ પહેલાં તારી ગર્લફ્રેન્ડ સાથેનું એક ગીત બતાવશું, પછી તું ગૂફામાં ફસાયો ત્યારે તારી ગર્લફ્રેન્ડ વિરહનું ગીત ગાતી હોય તેવું બતાવશું જેનો એક અંતરો ગૂફામાં તારા પર પિક્ચરાઇઝ થશે, પછી તારી ગર્લફ્રેન્ડ ગૂફામાં તારા સુધી પહોંચે છે તે નિમિતે એક સોંગ બનાવશું, તમે બંને જણા ગૂફામાંથી બહાર નીકળવા નવો રસ્તો શોધો છે ત્યારે ગૂફા અંદરના રમણીય સ્થળો પર શૂટ થાય તેવું એક ગીત બનાવશું.... ’’ પ્રોડ્યુસર આટલું બોલી રહે ત્યાં સુધીમાં શક્ય હશે તો પેલું છોકરું સ્ટ્રેચર પરથી કૂદકો મારીને પાછું ગૂફા તરફ ભાગી ગયું હશે.